Forslag til EUROPA-PARLAMENTETS OG RÅDETS AFGØRELSE om interoperabel levering af paneuropæiske e-forvaltningstjenester til offentlige myndigheder, virksomheder og borgere (Idabc)

(forelagt af Kommissionen)

BEGRUNDELSE

1. De udfordringer, som Europa står over for i dag, herunder udvidelsen, skabelsen af en bæredygtig økonomisk vækst, udviklingen på det sociale område, sikkerhedspolitikken og nedbrydningen af kløften mellem Den Europæiske Union og dens borgere, kræver fælles politiske løsninger på europæisk niveau, hvor der lægges større vægt på de politikker, der bedst opfylder borgernes og erhvervslivets behov og forventninger. Disse udfordringer vil også kræve, at de nationale beslutningstagere gør en fælles indsats, når det gælder gennemførelsen af fælles politikker. Gennemførelsen af en lang række retsakter er således medlemsstaternes og Europa-Kommissionens fælles ansvar, hvilket kræver, at der udvikles nye samarbejdsmetoder. Net på tværs af grænserne, der gør brug af informationsteknologi, er blevet et centralt instrument til at bringe de offentlige myndigheder i kontakt med hinanden og støtte deres samarbejdsbestræbelser med henblik på at skabe et moderne, udvidet og mere sikkert Europa.

2. I forbindelse med eEurope-initiativet, der blev iværksat som et led i Lissabon-strategien, og som understøtter Den Europæiske Unions strategi inden for e-forvaltning, har de offentlige aktører over hele Europa aktivt forsøgt at forbedre samarbejdet med deres borgere og virksomheder ved hjælp af informationsteknologi med henblik på at levere hurtigere, bedre og mere sikre, brugervenlige og tilgængelige tjenester. Det er vigtigt, at de nationale bestræbelser på området tager behørigt hensyn til prioriteterne inden for Den Europæiske Union, da der ellers ville være en risiko for, at udviklingen af e-forvaltningstjenester på utilsigtet vis kan skabe hindringer for den fortsatte udvikling af det indre marked og for den fri bevægelighed. Dette ville således ske, hvis f.eks. borgere og virksomheder, der har brug for at kommunikere elektronisk med offentlige myndigheder i en anden medlemsstat end deres egen, ikke var i stand til at gøre dette. For Den Europæiske Union ville dette være ensbetydende med, at man ikke var i stand til at fremme bevægeligheden på tværs af de nationale grænser som et middel til både at skabe en konkurrencedygtig og fleksibel arbejdsstyrke og til at øge bevidstheden omkring EU-borgerskabet og den europæiske identitet.

3. Det har takket været anden fase i programmet om dataudveksling mellem administrationer [1] (herefter kaldet Ida II), der udløber den 31. december 2004, været muligt at opnå en støt fremgang i samarbejdet mellem Europa-Kommissionen og medlemsstaternes offentlige myndigheder samt mellem fællesskabsinstitutionerne. Der skal med hensyn til udvidelsen henvises til, at Kommissionen i sin årlige politikstrategi for 2003 har påpeget, at Ida-programmet bidrager til gennemførelsen af fællesskabsretten og til Fællesskabets programmer og overvågningsprocedurer samt til den åbne koordinationsmetode i de nye medlemsstater. Programmet har således gjort det muligt at skabe et forum for udvekslingen af ideer og erfaringer, og det har ført til etableringen af en lang række operationelle transeuropæiske net, som har understøttet udviklingen af paneuropæiske e-forvaltningstjenester, navnlig mellem offentlige myndigheder på nationalt plan og mellem disse, Europa-Kommissionen og andre fællesskabsinstitutioner. Tiltrædelses- og kandidatlandene får nu adgang til disse net, hvilket fremmer gennemførelsen af den gældende fællesskabsret i disse lande.

[1] Vedtaget af Europa-Parlamentet og Rådet i deres beslutning nr. 1719/1999/EF og afgørelse nr. 1720/1999/EF af 12.7.1999 (EFT L 203 af 3.8.1999, s. 1 og 9) som ændret ved henholdsvis beslutning nr. 2046/2002/EF og afgørelse nr. 2045/2002/EF af 21.10.2002 (EFT L 316 af 20.11.2002, s. 4 og 1).

4. Ida II-programmet har været en både praktisk og effektiv støtte til gennemførelsen af Fællesskabets politikker inden for såvel traditionelle områder som landbrug, fiskeri, beskæftigelse og statistik som inden for nye politikområder, herunder retlige og indre anliggender, sikkerhed vedrørende nye fødevarer, økologisk landbrug, overførbare sygdomme, miljø, maritim sikkerhed, civilbeskyttelse og humanitær bistand. Det indre marked har ligeledes fået et løft i den rigtige retning, bl.a. fordi programmet har bidraget til at fremme de europæiske borgeres og virksomheders bevægelighed på tværs af grænserne. Ud over de fremskridt, der er opnået inden for specifikke sektorer, herunder vedrørende kemiske produkter, farmaceutiske produkter og medicinsk udstyr, er der ligeledes indført en række koordinerede tjenester for borgere og virksomheder. Dette omfatter leveringen af informationstjenester (bl.a. via fællesskabsinstitutionernes portal "public-services.eu.int", som i øjeblikket er i pilotfasen, og specifikke portaler som PLOTEUS om uddannelsesmuligheder) og rådgivning i sager om medlemsstaternes forkerte anvendelse af fællesskabslovgivningen (gennem SOLVIT-netværket). Man ser i øjeblikket ligeledes på den nødvendige synergi og integration med andre relevante initiativer fra Europa-Kommissionen (f.eks. Dialog med Borgerne, Dialog med Erhvervslivet, vejviserservicen (Signpost) og Euro Info Centrene).

5. Endelig har Ida II-programmet givet en række administrative sektorer forskellige generiske tjenester og fælles værktøjer, der omfatter retningslinier og en kommunikationsplatform kaldet TESTA, og som er kendetegnet ved et højt sikkerhedsniveau og en høj grad af tilgængelighed, samt adskillige supplerende software-værktøjer, der har til formål at skabe interoperabilitet såvel mellem bagkontorets administrative systemer og procedurer som mellem tjenesterne i for- og bagkontoret. Det har takket være "Ida-metoden" været muligt at opnå hurtigere resultater inden for en række forskellige sektorielle politikker (det bedste eksempel er politikområdet vedrørende retlige og indre anliggender), og det har samtidig været muligt at højne kvaliteten og tilgodese erhvervslivets behov, idet man har udnyttet disse tjenesters og værktøjers tilgængelighed og opnået en merværdi i forhold til gennemførelsen af separate og ikke-harmoniserede foranstaltninger. Sidst men ikke mindst har programmet også bidraget til at fremme dialogen mellem offentlige myndigheder om strategiske spørgsmål, f.eks. software med åben kildekode og elektronisk indkøb, og til at lancere relevante samarbejdsaktioner.

6. Handlingsplanen for eEurope 2005, som Det Europæiske Råd bakkede op omkring på sit måde i Sevilla i juni 2002, især kapitlet om e-forvaltning, understreger betydningen af Ida-programmet om dataudveksling mellem administrationer med henblik på at fremme etableringen af paneuropæiske e-forvaltningstjenester til støtte for grænseoverskridende aktiviteter, hvilket således supplerer og danner rammerne for initiativer vedrørende e-forvaltning på nationalt, regionalt og lokalt niveau. I denne kontekst foreslår Kommissionen nu et opfølgningsprogram for interoperabel levering af paneuropæiske e-forvaltningstjenester til offentlige myndigheder, virksomheder og borgere kaldet Idabc (Interoperable Delivery of pan-European eGovernment Services to Administrations, Businesses and Citizens) for at sikre kontinuiteten i arbejdet på dette område, eftersom mange af de projekter af fælles interesse og horisontale foranstaltninger under Ida II, der for nylig er blevet iværksat, bør gå fra deres nuværende forberedelses- og feasibilityfase til fuld gennemførelse af de tilsvarende net. Hvad der er endnu mere vigtigt er, at forslaget til et opfølgningsprogram, der lanceres som et e-forvaltningsprogram, bygger på den betragtning, at e-forvaltning i dag er et af de vigtigste værktøjer til gennemførelse og opnåelse af højere politikmålsætninger. Derfor skal udviklingen af tværeuropæiske telematiknet ikke betragtes som en målsætning i sig selv, men som et middel til at opnå interoperabel information og interaktive e-forvaltningstjenester på paneuropæisk niveau, som udnytter fordelene ved et samarbejde mellem de offentlige myndigheder på tværs af de europæiske grænser og udvider disse fordele til både borgerne og virksomhederne.

7. Den udvidede Europæiske Union skal inden for de tidsrammer, der gælder for det nye program (2005-2009), forsøge at opfylde Lissabon-målsætningerne. Denne og Den Europæiske Unions øvrige prioriteter vil medføre store udfordringer, særlig med hensyn til større bevægelighed på tværs af grænserne, der vil kræve et øget samarbejde mellem de offentlige myndigheder og styrke udvekslingen af information og tjenester på tværs af grænserne. Hvad der er endnu mere vigtigt er, at Idabc-programmet på et tidspunkt, hvor Konventet har udarbejdet et udkast til forfatning for Den Europæiske Union, vil være yderst velegnet til at bidrage til opbygningen af Den Europæiske Union ved etableringen af paneuropæiske e-forvaltningstjenester, der gør det muligt både for borgere og virksomheder at deltage mere direkte i denne proces.

8. Ligesom Ida II-programmet vil det nye program fungere som støtte for gennemførelsen af Fællesskabets retsakter og bidrage til at forbedre det interinstitutionelle samarbejde, idet programmets kerneaktivitet er levering af tjenester fra offentlig myndighed til offentlig myndighed. Dette skyldes ikke blot, at gennemførelsen af retsakter inden for en række politikområder kun vedrører samarbejdet mellem offentlige myndigheder, men også fordi det uden et samarbejde mellem offentlige myndigheder ikke vil være muligt at udvikle paneuropæiske tjenester for borgere og virksomheder. Denne fremgangsmåde gør det bl.a. muligt for programmet at have en klart defineret målsætning og at fungere sideløbende med andre e-forvaltningsrelaterede fællesskabsprogrammer.

9. Ved at drage fordel af den unikke kombination af viden og ekspertise, der inden for rammerne af Ida II er opnået fra forskellige nationale myndigheder, Fællesskabets institutioner og europæiske agenturer, forventes det nye program at styrke sin rolle i forbindelse med udviklingen af politikker, navnlig med hensyn til interoperabilitet og e-forvaltningsrelaterede spørgsmål, og det vil fortsat yde vejledning og levere infrastrukturtjenester, der underbygger udviklingen af paneuropæiske e-forvaltningstjenester.

10. Det nye program kommer til at bestå af to dele, nemlig projekter af fælles interesse til støtte for sektorielle politikker og horisontale foranstaltninger til støtte for interoperabilitet, hovedsagelig infrastrukturtjenester. Procedurerne i det nye program vil dog i overensstemmelse med konklusionerne af midtvejsevalueringen af Ida blive betydeligt rationaliseret i forhold til Ida II: procedure med én afgørelse, ensretning mellem den operationelle gennemførelse af projekter af fælles interesse og af horisontale foranstaltninger, forenkling af konsekvenserne af den dobbelte komitologiprocedure og øget decentralisering af ansvaret til de sektorielle politikområder, hvilket giver programmets forvaltningsudvalg mulighed for i højere grad at koncentrere sig om politiske og strategiske aspekter.

11. Hovedformålet med infrastrukturtjenester er at fremme interoperabiliteten mellem systemer, informationer og processer på paneuropæisk niveau, da dette er et grundlæggende krav ud fra et både teknisk og økonomisk perspektiv. Interoperabiliteten mellem informationssystemer, udvekslingen og genanvendelsen af information samt sammenkoblingen af administrative procedurer er alle vigtige forudsætninger for leveringen af e-forvaltningstjenester, der er af høj kvalitet, fuldt integrerede, brugerrettede og interaktive.

12. Interoperabiliteten mellem systemer, indhold og procedurer på tværs af forskellige forvaltningsniveauer lige fra lokalt til europæisk plan er ligeledes en afgørende faktor, hvis man vil opnå virkelig paneuropæiske tjenester og reducere risikoen for fragmentering i e-forvaltningens udvikling.

13. For at etablere en dialog med andre berørte parter, der repræsenterer regionale og lokale myndigheder, samt forbruger- og erhvervssammenslutninger, kan Kommissionen inden for de kommende måneder træffe afgørelse om oprettelse af et rådgivende udvalg.

14. For at stramme op omkring udvælgelsen af de projekter af fælles interesse og de horisontale foranstaltninger, der kan finansieres inden for rammerne af programmet, skal der for hvert projekt eller hver foranstaltning fremlægges en omfattende global gennemførelsesplan. Planen skal af hensyn til bæredygtigheden indeholde konkrete foranstaltninger til sikring af projektets finansielle og operationelle bæredygtighed i efter-implementeringsfasen. Hvad angår horisontale foranstaltninger er det i programmet fastsat, at Kommissionen i samarbejde med forvaltningsudvalget senest to år efter ikrafttrædelsen af afgørelsen om etablering af programmet skal oprette en mekanisme, der vil sikre den finansielle bæredygtighed af horisontale foranstaltninger, der vedrører infrastrukturtjenester, f.eks. gennem samarbejde mellem den offentlige og den private sektor eller ved at overdrage en del af tjenesterne til et agentur.

15. Det overvejes at etablere et arbejdsprogram for programmets fulde længde for at sikre en hurtigere og mere gnidningsløs gennemførelse af projekter af fælles interesse, hvis varighed normalt ikke må overskride fire år. Det foreslås at foretage en virtuel budgetbevilling til projekter af fælles interesse og horisontale foranstaltninger for deres fulde varighed og at frigive disse bevillinger ved gennemførelse af de milepæle, der er fastsat, hovedsagelig i de globale gennemførelsesplaner.

16. Da der erfaringsmæssigt har vist sig at være interesse for de infrastrukturtjenester, der i øjeblikket leveres inden for rammerne af Ida II-programmet, f.eks. kommunikationsplatformen TESTA, fra sektorer, der arbejder inden for områder, som ikke er omfattet af traktaten om oprettelse af Det Europæiske Fællesskab, giver det nye program mulighed for at anvende infrastrukturtjenester i forbindelse med den fælles udenrigs- og sikkerhedspolitik og politisamarbejdet og det retlige samarbejde i kriminalsager.

17. Behovet for paneuropæiske e-forvaltningstjenester og for interoperabilitet generelt, og mere specifikt i forbindelse med de underliggende telematiknet, stopper ikke ved Den Europæiske Unions grænser. Det overvejes derfor at udvide programmets anvendelsesområde til tredjelande og internationale organisationer eller organer, hvilket også vil tilføre leveringen af e-forvaltningstjenester en international dimension.

2003/0147 (COD)

Forslag til EUROPA-PARLAMENTETS OG RÅDETS AFGØRELSE om interoperabel levering af paneuropæiske e-forvaltningstjenester til offentlige myndigheder, virksomheder og borgere (Idabc)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 156, stk. 1,

under henvisning til forslag fra Kommissionen [2],

[2] EUT C [...] af [...], s. [...].

under henvisning til udtalelse fra Det Europæiske Økonomiske og Sociale Udvalg [3],

[3] EUT C [...] af [...], s. [...].

under henvisning til udtalelse fra Regionsudvalget [4],

[4] EUT C [...] af [...], s. [...].

efter proceduren i traktatens artikel 251 [5], og

[5] EFT C [...] af [...], s. [...].

ud fra følgende betragtninger:

(1) I overensstemmelse med traktatens artikel 154, for at bidrage til virkeliggørelsen af målene i traktatens artikel 14 og 158 og for at give unionsborgerne, de erhvervsdrivende og de regionale og lokale administrative enheder mulighed for fuldt ud at udnytte de fordele, som etableringen af et område uden indre grænser medfører, bidrager Fællesskabet til oprettelse og udvikling af transeuropæiske net.

(2) Ved at gøre det nemmere for virksomhederne og borgerne at bevæge sig på tværs af de europæiske grænser bidrages der direkte til at ophæve hindringer for den fri bevægelighed for varer, personer, tjenesteydelser og kapital samt til den fri etablering for statsborgere fra en medlemsstat på en anden medlemsstats område.

(3) I henhold til traktatens artikel 157 skal Fællesskabet og medlemsstaterne sørge for, at de nødvendige betingelser for udviklingen af fællesskabsindustriens konkurrenceevne er til stede.

(4) Europa-Parlamentet og Rådet vedtog ved beslutning nr. 1719/1999/EF [6] og afgørelse nr. 1720/1999/EF [7] en række aktioner, horisontale foranstaltninger og retningslinjer, herunder fastlæggelse af projekter af fælles interesse, med hensyn til transeuropæiske net til elektronisk dataudveksling mellem administrationer (Ida). Da beslutningen og afgørelsen træder ud af kraft den 31. december 2004, er det nødvendigt at opstille rammer for at kunne følge op på Ida-programmet, der blev indført ved beslutningen og afgørelsen.

[6] EFT L 203 af 3.8.1999, s. 1. Beslutning er ændret ved beslutning nr. 2046/2002/EF (EFT L 316 af 20.11.2002, s. 4).

[7] EFT L 203 af 3.8.1999, s. 9. Afgørelse er ændret ved afgørelse nr. 2045/2002/EF (EFT L 316 af 20.11.2002, s. 1).

(5) Der skal ved etableringen og gennemførelsen af et program til opfølgning på det forrige Ida-program tages behørigt hensyn til de resultater, der er opnået med dette program, og det skal være muligt at fuldføre de aktioner, der allerede er iværksat.

(6) Det Europæiske Råds konklusioner, der blev vedtaget i Lissabon i marts 2000, havde til formål at forberede Den Europæiske Unions overgang i 2010 til verdens mest konkurrencedygtige, dynamiske og videnbaserede økonomi, der giver mulighed for en bæredygtig økonomisk vækst med flere og bedre beskæftigelsesmuligheder og større social sammenhørighed.

(7) Det Europæiske Råd henviste på sit møde i Bruxelles i marts 2003 til, at det er vigtigt at knytte Europa tættere sammen og at styrke det indre marked, og det understregede, at elektronisk kommunikation er en effektiv drivkraft for vækst, konkurrenceevne og jobskabelse i Den Europæiske Union, og at der må gøres en indsats for at konsolidere denne styrke og bidrage til at nå de mål, der blev opstillet i Lissabon; det er til dette formål nødvendigt for medlemsstaternes offentlige myndigheder og Fællesskabets institutioner at have adgang til og kunne udveksle og behandle stadigt stigende informationsmængder på elektronisk vis ("telematiknet").

(8) Fjernelsen af hindringer for elektronisk kommunikation mellem offentlige myndigheder på alle niveauer samt med virksomheder og borgere bidrager til at forbedre det europæiske erhvervsmiljø, reducere de administrative byrder og begrænse bureaukratiet. Det kan ligeledes tilskynde virksomheder og borgere i Den Europæiske Union til at udnytte fordelene ved informationssamfundet og til at kommunikere elektronisk med de offentlige myndigheder.

(9) En forbedret levering af e-forvaltningstjenester giver virksomheder og borgere mulighed for at kommunikere aktivt med de offentlige myndigheder uden at være i besiddelse af særlig it-viden, f.eks. e-integration (e-inclusion), eller uden at det kræver forudgående viden om en offentlig myndigheds interne organisation.

(10) Udviklingen af transeuropæiske telematiknet til dataudveksling mellem offentlige myndigheder skal ikke betragtes som en målsætning i sig selv, men som et middel til at opnå interoperabel information og interaktive e-forvaltningstjenester på paneuropæisk niveau, som udnytter fordelene ved et samarbejde mellem de offentlige myndigheder på tværs af de europæiske grænser og udvider disse fordele til både borgere og virksomheder.

(11) De paneuropæiske e-forvaltningstjenester giver offentlige myndigheder, virksomheder og borgere mulighed for bedre at kommunikere aktivt med offentlige myndigheder på tværs af grænserne. Leveringen af disse tjenester kræver praktiske, effektive og interoperable informations- og kommunikationssystemer mellem offentlige myndigheder samt interoperable administrative for- og bagkontorsprocedurer med henblik på en sikker udveksling, forståelse og behandling af information i den offentlige sektor på tværs af de europæiske grænser.

(12) Det er vigtigt, at de nationale bestræbelser til støtte for e-forvaltning tager behørigt hensyn til prioriteterne inden for Den Europæiske Union.

(13) Det er vigtigt at maksimere anvendelsen af standarder, offentligt tilgængelige specifikationer eller åbne specifikationer for dataudveksling og tjenesteintegration for at sikre en fuldt integreret interoperabilitet og således øge fordelene ved de paneuropæiske e-forvaltningstjenester og de underliggende transeuropæiske telematiknet.

(14) Det påhviler både Fællesskabet og medlemsstaterne at etablere paneuropæiske e-forvaltningstjenester og de underliggende telematiknet, som Fællesskabet bruger eller drager fordel af.

(15) Det er vigtigt at sikre et tæt samarbejde mellem medlemsstaterne og Fællesskabet samt i givet fald med fællesskabsinstitutionerne og de berørte parter.

(16) Aktioner på fællesskabsniveau skal stimulere en god udvikling af e-forvaltningstjenester på paneuropæisk niveau og de tilsvarende forpligtelser på nationalt, regionalt og lokalt niveau under behørig hensyntagen til Fællesskabets sproglige mangfoldighed.

(17) Der skal sikres en gensidig inspiration i forhold til nationale, regionale og lokale initiativer og levering af e-forvaltningstjenester inden for medlemsstaterne.

(18) Handlingsplanen for eEurope 2005, som Det Europæiske Råd bakkede op omkring på sit møde i Sevilla i juni 2002, især kapitlet om e-forvaltning, understreger betydningen af Ida-programmet om dataudveksling mellem administrationer med henblik på at fremme etableringen af paneuropæiske e-forvaltningstjenester til støtte for grænseoverskridende aktiviteter, hvilket således supplerer og danner rammerne for initiativer vedrørende e-forvaltning på nationalt, regionalt og lokalt niveau.

(19) For at udnytte Fællesskabets finansielle ressourcer effektivt er det nødvendigt at dele udgifterne til de paneuropæiske e-forvaltningstjenester og de underliggende telematiknet ligeligt mellem medlemsstaterne og Fællesskabet.

(20) Der kan bedst opnås produktivitet, lydhørhed og fleksibilitet i etableringen og driften af paneuropæiske e-forvaltningstjenester og de underliggende telematiknet ved at anvende en markedsorienteret fremgangsmåde, således at leverandører udvælges på et konkurrencemæssigt grundlag i et miljø med flere udbydere, samtidig med at man i givet fald sikrer foranstaltningernes operationelle og finansielle bæredygtighed.

(21) De paneuropæiske e-forvaltningstjenester bør udvikles inden for rammerne af specifikke projekter af fælles interesse, mens de nødvendige horisontale foranstaltninger bør iværksættes for at støtte en interoperabel levering af disse tjenester ved at etablere eller fremme infrastrukturtjenester til støtte for paneuropæiske telematiknet.

(22) Programmet til opfølgning på Ida-programmet skal derfor også være åbent for landene i Det Europæiske Økonomiske Samarbejdsområde og kandidatlandene, og der bør opfordres til samarbejde med andre tredjelande. Internationale enheder kan for egen regning deltage i gennemførelsen af projekter af fælles interesse og horisontale foranstaltninger.

(23) For at sikre en sund forvaltning af Den Europæiske Unions finansielle ressourcer og undgå, at der anskaffes unødvendigt udstyr, at undersøgelser gentages og at der anvendes forskellige fremgangsmåder, skal det være muligt at anvende infrastrukturtjenester, der udvikles under Ida-programmet eller programmet til opfølgning på Ida-programmet, inden for rammerne af den fælles udenrigs- og sikkerhedspolitik og politisamarbejdet og det retlige samarbejde i kriminalsager, jf. afsnit V og VI i traktaten om Den Europæiske Union.

(24) Målet, som er at etablere paneuropæiske e-forvaltningstjenester, kan ikke i tilstrækkelig grad opfyldes af medlemsstaterne og kan derfor på grund af aktionens omfang eller virkninger bedre gennemføres på fællesskabsniveau. Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går denne afgørelse ikke ud over, hvad der er nødvendigt for at nå disse mål -

TRUFFET FØLGENDE AFGØRELSE:

Artikel 1 Formål

1. Med denne afgørelse etableres et program for interoperabel levering af paneuropæiske e-forvaltningstjenester til offentlige myndigheder, virksomheder og borgere (herefter kaldet "Idabc-programmet"), der har til formål at fremme etableringen af paneuropæiske e-forvaltningstjenester og udviklingen af de underliggende interoperable telematiknet.

2. Formålene med denne afgørelse er:

a) at muliggøre en praktisk, effektiv og sikker dataudveksling mellem offentlige myndigheder på nationalt, regionalt eller lokalt plan samt mellem sådanne myndigheder og Fællesskabets institutioner eller i givet fald andre enheder, således at medlemsstaterne og Fællesskabet inden for deres respektive kompetenceområder kan gennemføre Fællesskabets politikker og aktiviter, jf. traktatens artikel 3 og 4

b) at føre fordelene ved dataudvekslingen som anført under litra a) videre til virksomheder og borgere

c) at fremme kommunikationen mellem Fællesskabets institutioner, støtte Fællesskabets beslutningsprocedure og udvikle de nødvendige strategiske rammer på paneuropæisk niveau

d) at fremme borgernes og virksomhedernes deltagelse i opbygningen af Den Europæiske Union

e) at opnå interoperabilitet, både inden for og på tværs af forskellige administrative sektorer og, hvor det er relevant, med virksomheder og borgere

f) at samle net, jf. litra a), b) og c), under en fælles telematikgrænseflade

g) at give medlemsstaternes offentlige myndigheder og Fællesskabet væsentlige fordele i form af rationaliserede transaktionsprocedurer, hurtigere gennemførelsesmetoder samt mere sikkerhed, effektivitet, åbenhed, servicekultur og lydhørhed

h) at fremme udbredelsen af god praksis og opfordre til udviklingen af innovative telematikløsninger inden for de offentlige myndigheder.

Artikel 2 Definitioner

I denne afgørelse forstås ved:

a) "Telematiknet": Et omfattende datakommunikationssystem, der består såvel af den fysiske infrastruktur og de fysiske forbindelser som af de tilknyttede tjeneste- og applikationslag, der gør det muligt på elektronisk vis at udveksle information mellem og inden for offentlige myndigheder samt mellem offentlige myndigheder og virksomheder og borgere.

b) "Paneuropæiske e-forvaltningstjenester": Informative og interaktive tjenester i den offentlige sektor, der leveres af offentlige myndigheder til offentlige myndigheder, virksomheder, herunder deres erhvervssammenslutninger, og borgere, herunder deres interesseorganisationer, ved hjælp af interoperable transeuropæiske telematiknet.

c) "Projekt af fælles interesse": Projekt som angivet i bilag I, som iværksættes eller videreføres under denne afgørelse, og som vedrører etablering eller fremme af paneuropæiske e-forvaltningstjenester.

d) "Infrastrukturtjenester": Tjenester, der ydes for at opfylde generiske projektkrav, og som omfatter teknologiske løsninger og softwareapplikationer, herunder en europæiske interoperabel ramme, sikkerhed, specialbrugerudviklet software (middleware) og netværkstjenester. Infrastrukturtjenester understøtter leveringen af paneuropæiske e-forvaltningstjenester.

e) "Horisontal foranstaltning": Aktion som angivet i bilag II, som iværksættes eller videreføres under denne afgørelse, og som vedrører etablering eller fremme af infrastrukturtjenester, strategiske aktiviteter eller støtteaktiviteter.

f) "Interoperabilitet": Den evne som informations- og kommunikationsteknologiske systemer og de forretningsprocesser, som de understøtter, har til at dele og udveksle information og viden.

Artikel 3 Prioritering

Der skal med henblik på at etablere det i artikel 8, stk. 1, nævnte arbejdsprogram gives prioritet til de projekter af fælles interesse og de horisontale foranstaltninger, der gennem etablering eller fremme af paneuropæiske e-forvaltningstjenester og de underliggende telematiknet:

a) bidrager til formålene med eEurope-initiativet og de tilknyttede aktionsplaner, særlig med hensyn til e-forvaltning, som skal virke til fordel for de berørte virksomheder og borgere

b) bidrager direkte til at fjerne eller mindske hindringerne for den fri bevægelighed af varer, personer, tjenester og kapital

c) bidrager direkte til en velfungerende Økonomisk og Monetær Union

d) støtter oprettelsen af et europæisk område med sikkerhed, retfærdighed og frihed

e) fremmer det interinstitutionelle samarbejde mellem Fællesskabets institutioner og mellem disse og de nationale, regionale og lokale offentlige myndigheder, herunder de nationale og regionale parlamenter

f) bidrager til at beskytte Fællesskabets og medlemsstaternes finansielle interesser eller til at bekæmpe svig

g) fremmer anvendelsen af fællesskabsretten efter udvidelsen af Den Europæiske Union

h) fremmer konkurrenceevnen i Fællesskabet, navnlig de små og mellemstore virksomheders konkurrenceevne, samt iværksætterkulturen og innovation eller

i) støtter unionsborgerskabet og deltagelsen i Den Europæiske Unions politiske beslutningsprocesser, f.eks. ved høring af de relevante berørte parter.

Artikel 4 Projekter af fælles interesse

For at nå de mål, der er fastsat i artikel 1, skal Fællesskabet i samarbejde med medlemsstaterne og i overensstemmelse med gennemførelsesprincipperne i artikel 6 og 7 gennemføre projekter af fælles interesse som defineret i bilag I og specificeret i det i artikel 8, stk. 1, nævnte arbejdsprogram.

Projekter af fælles interesse skal så vidt muligt gøre brug af infrastrukturtjenester og levere det input, der er nødvendigt for udviklingen af disse tjenester i overensstemmelse med projektkravene.

Artikel 5 Horisontale foranstaltninger

1. For at nå de mål, der er fastsat i artikel 1, og som støtte til projekter af fælles interesse, gennemfører Fællesskabet i samarbejde med medlemsstaterne og i overensstemmelse med gennemførelsesprincipperne i artikel 6 og 7 horisontale foranstaltninger som defineret i bilag II og specificeret i det i artikel 8, stk. 1, nævnte arbejdsprogram.

2. De horisontale foranstaltninger skal levere, opretholde og fremme infrastrukturtjenester til offentlige myndigheder i Den Europæiske Union på grundlag af en vedligeholdelses- og adgangspolitik, der defineres inden for rammerne af Idabc-programmet. De skal ligeledes etablere strategiske aktiviteter og støtteaktiviteter til at fremme de paneuropæiske e-forvaltningstjenester, udføre strategiske analyser af den relevante udvikling på området i Den Europæiske Union og i medlemsstaterne samt sikre programmets forvaltning og udbredelsen af god praksis.

3. For at være i stand til at identificere de horisontale foranstaltninger, der skal iværksættes, etablerer Fællesskabet en beskrivelse af infrastrukturtjenester. Denne beskrivelse omfatter aspekter som den nødvendige styring, organisation, ansvar og omkostningsfordeling samt den strategi, der skal anvendes med henblik på udvikling og gennemførelse af infrastrukturtjenester. Denne strategi tager udgangspunkt i en analyse af projektkravene. Beskrivelsen revideres årligt.

Artikel 6 Gennemførelsesprincipper

1. Gennemførelsen af projekter af fælles interesse og horisontale foranstaltninger skal ske i overensstemmelse med principperne i stk. 2-10.

2. Denne afgørelse udgør retsgrundlaget for gennemførelsen af horisontale foranstaltninger.

3. Gennemførelsen af et projekt kræver et sektorielt retsgrundlag. I denne afgørelse anses et projekt for at opfylde dette krav, når det støtter leveringen af paneuropæiske e-forvaltningstjenester til offentlige myndigheder, virksomheder eller borgere i forbindelse med gennemførelsen af en sektoriel retsakt eller enhver anden relevant retsakt.

Dette stykke finder ikke anvendelse på projekter af fælles interesse, der støtter leveringen af e-forvaltningstjenester mellem Fællesskabets institutioner og agenturer.

4. Det er ikke nødvendigt, at alle medlemsstater deltager i et projekt til støtte for paneuropæiske e-forvaltningstjenester, der leveres fra offentlige myndigheder til virksomheder, herunder deres erhvervssammenslutninger, eller fra offentlige myndigheder til borgere, herunder deres interesseorganisationer.

5. Projekter af fælles interesse og horisontale foranstaltninger omfatter alle aktioner, der er nødvendige for at oprette eller forbedre de paneuropæiske e-forvaltningstjenester, herunder nedsættelse af arbejdsgrupper bestående af eksperter fra medlemsstaterne og Fællesskabet samt anskaffelse efter behov af varer og tjenester for Fællesskabet.

6. Projekter af fælles interesse og horisontale foranstaltninger omfatter om nødvendigt en forberedelsesfase. De skal omfatte en feasibilityfase, en udviklings- og valideringsfase samt en gennemførelsesfase, der skal iværksættes i overensstemmelse med artikel 7.

Dette stykke finder ikke anvendelse på strategiske aktiviteter og støtteaktiviteter som defineret i del B i bilag II.

7. Definitionen og gennemførelsen af hvert projekt af fælles interesse eller af hver horisontal foranstaltning tager i givet fald udgangspunkt i de passende resultater fra andre relevante fællesskabsaktiviteter eller aktiviteter i medlemsstaterne, navnlig Fællesskabets programmer for forskning og teknologisk udvikling, og andre fællesskabsprogrammer, f.eks. eTEN, eContent og MODINIS.

8. De tekniske specifikationer for projekter af fælles interesse eller for horisontale foranstaltninger udarbejdes under henvisning til europæiske standarder, offentligt tilgængelige specifikationer eller åbne specifikationer for dataudveksling og tjenesteintegration og er om nødvendigt i overensstemmelse med infrastrukturtjenester med henblik på at sikre interoperabilitet mellem systemer på nationalt plan og på fællesskabsplan inden for og på tværs af administrative sektorer samt i forhold til virksomheder og borgere.

9. Projekter af fælles interesse og horisontale foranstaltninger tager om nødvendigt behørigt hensyn til den europæiske interoperabilitetsramme, som Idabc-programmet leverer, opretholder og fremmer.

10. Hvert projekt af fælles interesse eller hver horisontal foranstaltning revideres senest et år efter gennemførelsesfasens afslutning.

For projekter af fælles interesse foretages revisionen i samarbejde med medlemsstaterne i overensstemmelse med reglerne for den sektorielle politik, og den fremlægges for det relevante sektorudvalg.

For horisontale foranstaltninger foretages revisionen inden for rammerne af det i artikel 11, stk. 1, nævnte udvalg.

Revisionen omfatter en costbenefitanalyse.

Artikel 7 Supplerende principper

1. Ud over principperne i artikel 6 finder principperne i stk. 2-8 anvendelse.

2. Forberedelsesfasen fører til udarbejdelsen af en forberedelsesrapport, der indeholder en fastlæggelse af målene, en definition af projektets omfang og en begrundelse for projektet af fælles interesse eller den horisontale foranstaltning, herunder navnlig de forventede udgifter og det forventede udbytte og en angivelse af det kompetente udvalg til opfølgning på projektets eller foranstaltningens gennemførelse, samt til, at deltagerne gennem en passende høringsprocedure engagerer sig i og forstår projektet.

3. Feasibilityfasen fører til fastlæggelse af en global gennemførelsesplan, som dækker udviklings- og gennemførelsesfaserne og omfatter de oplysninger, der er indeholdt i forberedelsesrapporten, samt:

a) en beskrivelse af den planlagte organisatoriske udvikling og i givet fald en omstrukturering af arbejdsprocedurerne

b) mål, funktionaliteter, deltagere og teknisk fremgangsmåde

c) foranstaltninger til fremme af den flersprogede kommunikation

d) rollefordelingen mellem Fællesskabet og medlemsstaterne

e) en udspecificering af de forventede omkostninger og en beskrivelse af det forventede udbytte, der omfatter vurderingskriterier for måling af dette udbytte efter gennemførelsesfasen og en detaljeret analyse af forrentningen af investeret kapital samt de milepæle, der skal tilbagelægges

f) der udarbejdes ved afslutningen af forberedelsesfasen et skema for en rimelig fordeling mellem Fællesskabet og medlemsstaterne samt om nødvendigt andre enheder af udgifterne til drift og vedligeholdelse af de paneuropæiske e-forvaltningstjenester og infrastrukturtjenester.

4. Under udviklings- og valideringsfasen udvikles, afprøves, evalueres og overvåges den foreslåede løsning i mindre målestok, hvis det skønnes relevant, og resultaterne bruges til at justere den globale gennemførelsesplan tilsvarende.

5. Under gennemførelsesfasen etableres de fuldt ud funktionelle tjenester i overensstemmelse med den globale gennemførelsesplan.

6. Forbedelsesrapporten og den globale gennemførelsesplan etableres ved hjælp af de metoder, der er udarbejdet som støtteaktivitet inden for rammerne af Idabc-programmet.

7. Iværksættelsen og gennemførelsen af et projekt af fælles interesse, definitionen af dets faser og etableringen af forberedelsesrapporter og globale gennemførelsesplaner udarbejdes og kontrolleres af Kommissionen i overensstemmelse med den relevante sektorielle udvalgsprocedure.

Medmindre en sektoriel udvalgsprocedure finder anvendelse, nedsætter Fællesskabet og medlemsstaterne ekspertudvalg til at gennemgå alle relevante spørgsmål.

Kommissionen forelægger sektorudvalgenes og i givet fald ekspertgruppernes konklusioner for det i artikel 11, stk. 1, nævnte udvalg.

8. Iværksættelsen og gennemførelsen af en horisontal foranstaltning, definitionen af dens faser og udarbejdelsen af forberedelsesrapporter og globale gennemførelsesplaner foretages og kontrolleres af Kommissionen i overensstemmelse med proceduren i artikel 11, stk. 2.

Artikel 8 Gennemførelsesprocedure

1. Kommissionen udarbejder et arbejdsprogram for hele denne afgørelses gyldighedsperiode for gennemførelsen af projekter af fælles interesse og horisontale foranstaltninger.

Kommissionen godkender arbejdsprogrammet og enhver ændring heraf i overensstemmelse med proceduren i artikel 11, stk. 2.

2. For hvert projekt af fælles interesse og for hver horisontal foranstaltning indeholder det i stk. 1 nævnte arbejdsprogram om nødvendigt:

a) en beskrivelse af målene, en definition af omfanget, en begrundelse, de potentielle målgrupper og funktionaliteter samt den tekniske fremgangsmåde

b) en udspecificering af afholdte udgifter og tilbagelagte milepæle, samt de forventede udgifter og det forventede udbytte og de milepæle, der skal tilbagelægges

c) en specifikation af de infrastrukturtjenester, der skal anvendes.

Artikel 9 Budgetbestemmelser

1. Proceduren i artikel 11, stk. 2, finder med forbehold af artikel 8 anvendelse i forbindelse med budgetfremlæggelsen for, om nødvendigt, hvert projekt af fælles interesse eller hver horisontal foranstaltning, således at den under hensyntagen til de gældende budgetregler dækker arbejdsprogrammets fulde længde.

2. Budgettet frigives på grundlag af gennemførelsen af specifikke milepæle i overensstemmelse med proceduren, som for projekter af fælles interesse finder anvendelse på det relevante sektorudvalg, eller som for horisontale foranstaltninger finder anvendelse på det i artikel 11, stk. 1, nævnte udvalg. For igangsættelsen af forberedelsesfasen er milepælen indførelsen af projektet af fælles interesse eller af den horisontale foranstaltning, der skal iværksættes, i arbejdsprogrammet. For igangsættelsen af feasibilityfasen er milepælen forberedelsesrapporten. For igangsættelsen af den efterfølgende udviklings- og valideringsfase er milepælen den globale gennemførelsesplan. De milepæle, der skal tilbagelægges i løbet af udviklings- og valideringsfasen samt gennemførelsesfasen, integreres i arbejdsprogrammet i overensstemmelse med artikel 8.

3. Proceduren i artikel 11, stk. 2, finder ligeledes anvendelse på forslag til enhver årlig budgetstigning på over 100 000 EUR pr. projekt af fælles interesse eller horisontal foranstaltning.

4. Programmet gennemføres på grundlag af reglerne om offentlige indkøb. De tekniske specifikationer for indkaldelse af bud skal for kontraktbeløb på over 1 000 000 EUR defineres i samarbejde med medlemsstaterne inden for rammerne af det relevante sektorudvalg eller det i artikel 11, stk. 1, nævnte udvalg.

Artikel 10 Fællesskabets finansielle bidrag

1. I forbindelse med gennemførelsen af projekter af fælles interesse og af horisontale foranstaltninger afholder Fællesskabet udgifter i forhold til sine egne interesser.

2. Fællesskabets finansielle bidrag til de enkelte projekter af fælles interesse og horisontale foranstaltninger fastsættes i overensstemmelse med stk. 3-7.

3. For at et projekt af fælles interesse eller en horisontal foranstaltning kan modtage et finansielt bidrag fra Fællesskabet, skal der fremlægges konkrete planer for finansieringen af vedligeholdelses- og driftsudgifterne i efter-gennemførelsesfasen med en tydelig angivelse af rollefordelingen mellem Fællesskabet, medlemsstaterne eller andre enheder.

4. I forberedelses- og feasibilityfaserne kan Fællesskabets bidrag dække alle udgifter til de nødvendige undersøgelser.

5. I udviklings- og valideringsfasen samt i gennemførelsesfasen dækker Fællesskabet udgifterne til de opgaver, som tildeles det i den globale gennemførelsesplan for det pågældende projekt af fælles interesse eller den pågældende horisontale foranstaltning.

6. Fællesskabets finansiering af et projekt af fælles interesse eller en horisontal foranstaltning vedrørende leveringen og vedligeholdelsen af infrastrukturtjenester ophører i princippet efter en maksimumperiode på fire år at regne fra forbedelsesfasens indledning.

7. Bevillingerne under denne afgørelse ydes ikke til projekter af fælles interesse eller horisontale foranstaltninger eller faser af projekter af fælles interesse eller af horisontale foranstaltninger, der støttes af andre fællesskabstilskud.

8. En række mekanismer med henblik på at sikre infrastrukturtjenesternes finansielle og operationelle bæredygtighed defineres og vedtages om nødvendigt senest to år efter ikrafttrædelsen af denne afgørelse i overensstemmelse med proceduren i artikel 11, stk. 2.

Artikel 11 Forvaltningsudvalg

1. Kommissionen bistås af et udvalg, der benævnes "Udvalget for Telematik mellem Administrationerne" (TAC-udvalget), som består af repræsentanter for medlemsstaterne, og som har Kommissionens repræsentant som formand.

2. Når der henvises til dette stykke, anvendes artikel 4 og 7 i Rådets afgørelse 1999/468/EF [8], jf. dens artikel 8. Fristen i artikel 4, stk. 3, i afgørelse 1999/468/EF er på tre måneder.

[8] EFT L 184 af 17.7.1999, s. 23.

3. TAC-udvalget vedtager selv sin forretningsorden.

4. Kommissionen underretter årligt TAC-udvalget om gennemførelsen af denne afgørelse.

Artikel 12 Evaluering

1. Kommissionen foretager i samarbejde med medlemsstaterne en midtvejsevaluering af gennemførelsen af denne afgørelse efterfulgt af en endelig evaluering ved programmets afslutning.

2. Evalueringen fastlår, hvilke fremskridt der er gjort, og den aktuelle status med hensyn til de projekter af fælles interesse og horisontale foranstaltninger, som er angivet i henholdsvis bilag I og II.

Ved evalueringen undersøges også de gavnlige virkninger for Fællesskabet af de paneuropæiske e-forvaltningstjenester og infrastrukturtjenesterne med hensyn til udbygningen af de fælles politikker og det institutionelle samarbejde for så vidt angår offentlige myndigheder, virksomheder og borgere set i forhold til de udgifter, Fællesskabet har haft, og der udpeges emner for mulige forbedringer, ligesom det kontrolleres, at der er synergi med andre fællesskabsaktiviteter til fremme af paneuropæiske e-forvaltningstjenester og infrastrukturtjenester.

3. Kommissionen sender Europa-Parlamentet og Rådet sine evalueringer sammen med passende forslag til ændring af afgørelsen. Evalueringerne må ikke fremsendes senere end budgetforslaget for henholdsvis 2008 og 2010.

Artikel 13 Internationalt samarbejde

1. Landene i Det Europæiske Økonomiske Samarbejdsområde (EØS) og kandidatlandene kan deltage i Idabc-programmet inden for rammerne af deres respektive aftaler med Fællesskabet.

2. Der bør opfordres til samarbejde med andre tredjelande med hensyn til gennemførelsen af projekter af fælles interesse og horisontale foranstaltninger, herunder med offentlige myndigheder i Middelhavslandene, Balkanlandene og de østeuropæiske lande. Der skal lægges særlig vægt på det internationale samarbejde til støtte for udviklingen og det økonomiske samarbejde. De hermed forbundne udgifter er ikke dækket af Idabc-programmet.

3. Internationale organisationer eller andre internationale enheder kan for egen regning deltage i gennemførelsen af projekter af fælles interesse og horisontale foranstaltninger.

Artikel 14 Andre net

1. Med hensyn til etablering eller forbedring af alle andre net, som ikke er projekter af fælles interesse eller horisontale foranstaltninger (herefter kaldet "andre net"), sikrer medlemsstaterne og Fællesskabet i overensstemmelse med de relevante bestemmelser i fællesskabslovgivningen om etablering af sådanne net, at stk. 2-6 overholdes.

2. Infrastrukturtjenester, der leveres af Fællesskabet inden for rammerne af denne afgørelse, kan anvendes af andre net, jf. dog stk. 3 og 4.

3. Definitionen og gennemførelsen af hvert af de andre net skal i givet fald tage udgangspunkt i passende resultater fra andre relevante fællesskabsaktiviteter, navnlig Fællesskabets programmer for forskning og teknologisk udvikling og andre fællesskabsprogrammer, f.eks. eTEN, eContent og MODINIS.

4. De tekniske specifikationer for hvert af de andre net skal udarbejdes under henvisning til europæiske standarder, offentligt tilgængelige specifikationer eller åbne specifikationer for dataudveksling og tjenesteintegration, alt efter, hvad der er mest passende, med henblik på at sikre interoperabilitet mellem systemer på nationalt plan og på fællesskabsplan inden for og på tværs af administrative sektorer samt i forhold til virksomheder og borgere.

5. Kommissionen forelægger senest den 31. oktober 2005 og derefter hvert år det i artikel 11, stk. 1, nævnte udvalg en rapport om gennemførelsen af stk. 1-6 i denne artikel. Kommissionen redegør i rapporten for relevante brugerkrav eller for andre forhold, som forhindrer andre net i at udnytte infrastrukturtjenester, jf. stk. 2, ligesom den i rapporten undersøger muligheden for at forbedre infrastrukturtjenesterne, således at deres anvendelsesmuligheder udvides.

6. De infrastrukturtjenester, der udvikles under Ida- eller Idabc-programmet inden for rammerne af Fællesskabet, kan anvendes af Rådet for Den Europæiske Union med henblik på etablering eller forbedring af aktiviteter inden for rammerne af den fælles udenrigs- og sikkerhedspolitik og politisamarbejdet og det retlige samarbejde i kriminalsager, jf. henholdsvis afsnit V og VI i traktaten om Den Europæiske Union.

Der træffes beslutning om anvendelse af sådanne infrastrukturtjenester og de finansieres i overensstemmelse med afsnit V og VI i traktaten om Den Europæiske Union.

Artikel 15 Finansielt referencebeløb

1. Det finansielle referencebeløb til gennemførelse af fællesskabsaktionen, der er omfattet af denne afgørelse, er for perioden fra 1. januar 2005 til 31. december 2006 på 59,1 mio. EUR, hvoraf:

i) 30,5 mio. EUR til projekter af fælles interesse

ii) 28,6 mio. EUR til horisontale foranstaltninger.

2. Det finansielle referencebeløb til gennemførelse af fællesskabsaktionen under denne afgørelse er, med forbehold for overensstemmelse med de kommende finansielle overslag, for perioden fra 1. januar 2007 til 31. december 2009 på 89,6 mio. EUR, hvoraf:

i) 44,2 mio. EUR til projekter af fælles

ii) 45,4 mio. EUR til horisontale foranstaltninger.

3. De årlige bevillinger for perioden fra 2007 til 2009 godkendes af budgetmyndigheden inden for rammerne af de finansielle overslag.

Artikel 16 Ikrafttræden

Denne afgørelse træder i kraft på tyvendedagen efter offentliggørelsen og anvendes fra den 1. januar 2005 til den 31. december 2009.

Udfærdiget i Bruxelles, den [...].

På Europa-Parlamentets vegne På Rådets vegne

Formand Formand

BILAG I

Projekter af fælles interesse

Projekter af fælles interesse under Idabc-programmet er navnlig projekter inden for følgende områder:

A. GENERELT

1. Fællesskabspolitikker og -aktiviteter (jf. afsnit B), interinstitutionel dataudveksling (jf. afsnit C), internationalt samarbejde (jf. afsnit D) og andre net (jf. afsnit E).

2. Aktiviteter til fremme af velfungerende europæiske agenturer og organer samt til støtte for retsgrundlaget som følge af oprettelsen af europæiske agenturer.

3. Politikker, der vedrører fri bevægelighed for personer, navnlig til støtte for leveringen af ens tjenester til borgere og virksomheder i de forskellige medlemsstater.

4. Aktioner, som inden for rammerne af Fællesskabets politikker og aktiviteter samt under uforudsete omstændigheder er påkrævede for at støtte Fællesskabets og medlemsstaternes virke.

B. FÆLLESSKABSPOLITIKKER OG -AKTIVITETER

1. Den økonomiske og monetære politik.

2. Konsolidering af den gældende fællesskabsret efter udvidelsen af Den Europæiske Union.

3. Regional- og samhørighedspolitikker, navnlig med henblik på at fremme indsamlingen, forvaltningen og formidlingen af information vedrørende gennemførelsen af regional- og samhørighedspolitikkerne for de centrale og regionale offentlige myndigheder.

4. Fællesskabsfinansiering, navnlig med henblik på at etablere en grænseflade til Kommissionens eksisterende databaser for at lette de europæiske organisationers og navnlig de små og mellemstore virksomheders adgang til Fællesskabets finansieringskilder.

5. Statistik, navnlig med hensyn til indsamling og formidling af statistiske oplysninger, og statistik til støtte for e-forvaltning med henblik på at evaluere interoperabiliteten mellem systemer og deres effektivitet og således vurdere, om de er vellykkede.

6. Offentliggørelse af officielle dokumenter og forvaltning af officielle informationstjenester.

7. Landbrugs- og fiskerisektorerne, navnlig vedrørende støtte til forvaltningen af markederne for landbrugsprodukter og landbrugsstrukturer, en mere effektiv økonomisk forvaltning og dataudveksling om landbrugsregnskaber mellem nationale instanser og Kommissionen samt bekæmpelse af svig.

8. Industrien og servicesektoren, navnlig vedrørende dataudvekslingen mellem offentlige myndigheder, der varetager erhvervslivets konkurrenceevne, og mellem sådanne offentlige myndigheder og branchesammenslutninger.

9. Konkurrencepolitikken, navnlig gennem indførelse af forbedret elektronisk dataudveksling med de nationale myndigheder for at fremme informations- og høringsprocedurer.

10. Uddannelse, kultur og det audiovisuelle område, navnlig med hensyn til dataudvekslingen vedrørende indholdet på åbne net samt til fremme af udviklingen og den frie omsætning af nye audiovisuelle tjenester og informationstjenester.

11. Transportsektoren, navnlig til støtte af dataudveksling om førere, køretøjer og speditører.

12. Turisme, miljø, forbrugerbeskyttelse og folkesundhed samt offentlige indkøb.

13. Politikken på forskningsområdet, navnlig med henblik på at fremme indsamlingen, forvaltningen og formidlingen af information vedrørende gennemførelsen af koordinerede forskningspolitikker for de nationale myndigheder.

14. Bidrag til formålene med eEurope-initiativet og de tilknyttede aktionsplaner, særlig med hensyn til e-forvaltning og sikkerhed, som skal virke til fordel for de berørte virksomheder og borgere.

15. Immigrationspolitikken, navnlig gennem indførelse af forbedret elektronisk dataudveksling med de nationale offentlige myndigheder for at fremme informations- og høringsprocedurerne.

16. Samarbejde mellem de retslige myndigheder.

17. Informationssystemer, der giver de nationale parlamenter og civilsamfundet mulighed for at deltage i lovgivningsprocessen.

18. Opfølgning på gennemførelsen af fællesskabslovgivningen i medlemsstaterne og dataudveksling mellem medlemsstaterne og fællesskabsinstitutionerne.

C. INTERINSTITUTIONEL DATAUDVEKSLING

Interinstitutionel dataudveksling, navnlig:

1. til støtte for Fællesskabets beslutningsproces og Parlamentets forespørgsler

2. med henblik på indførelse af de nødvendige telematiske forbindelser mellem Kommissionen, Europa-Parlamentet, Rådet (herunder webstedet for formandskabet for Den Europæiske Union, medlemsstaternes faste repræsentationer og samarbejdende nationale ministerier) og andre fællesskabsinstitutioner

3. til fremme af flersprogetheden i den interinstitutionelle dataudveksling, forskellige midler til bedre styring af oversættelsesprocessen og bedre oversættelsesværktøjer, udvikling og deling af flersprogede ressourcer samt tilrettelæggelse af delt adgang til sådanne ressourcer

4. til dokumentdeling mellem de europæiske agenturer og organer og fællesskabsinstitutionerne.

D. INTERNATIONALT SAMARBEJDE

Udvidelse af projekter af fælles interesse til tredjelande, herunder kandidatlandene, og internationale organisationer, hvor der lægges særlig vægt på initiativer til udvikling og økonomisk samarbejde.

E. ANDRE NET

Projekter af fælles interesse, der tidligere blev finansieret under Ida-programmet, og som nu har egen fællesskabsfinansiering, falder alligevel ind under betegnelsen "andre net", jf. Artikel 14 i denne afgørelse.

BILAG II

Horisontale foranstaltninger

Horisontale foranstaltninger under Idabc-programmet er navnlig:

A. LEVERING OG VEDLIGEHOLDELSE AF INFRASTRUKTURTJENESTER

1. Horisontale foranstaltninger, der iværksættes for at oprette og vedligeholde softwareapplikationer som nøglefærdige værktøjer til opfyldelse af de offentlige myndigheders almindelige driftsbehov i forbindelse med levering af paneuropæiske e-forvaltningstjenester, f.eks.:

a) en portal til levering af paneuropæiske, flersprogede online-oplysninger og interaktive tjenester til virksomheder og borgere

b) et enkelt adgangspunkt til f.eks. retlige online-informationstjenester i medlemsstaterne

c) interaktiv applikation til indsamling af de berørte parters meninger og erfaringer om spørgsmål af almen interesse og om, hvorledes Fællesskabets politikker fungerer

d) fælles specifikationer og infrastrukturtjenester til fremme af elektronisk indkøb i Europa

e) maskinoversættelsessystemer og andre sprogværktøjer, herunder ordbøger, begrebsordbøger og klassifikationssystemer til støtte for flersprogethed

f) applikationer til støtte for samarbejde mellem offentlige myndigheder

g) applikationer til støtte for flerkanal-tilgang til tjenester

h) undersøgelser af værktøjer, der bygger på software med åben kildekode, og aktioner til fremme af udvekslingen af erfaringer mellem offentlige myndigheder og af deres anvendelse af relevante løsninger.

2. Horisontale foranstaltninger, der iværksættes for at levere og vedligeholde teknologiske løsninger som tjenester, der leverer specifikke ikt-relaterede funktioner, lige fra kommunikation til definerede standarder. Teknologiske løsninger omfatter netværkstjenester, specialbrugerudviklet software (middelware) og retningslinjer, f.eks. med henblik på:

a) en sikker og pålidelig kommunikation for dataudveksling mellem offentlige myndigheder

b) et sikkert og pålideligt system til administration af datastrømme, der er forbundet med forskellige arbejdsprocesser

c) fælles telekommunikationsgrænseflader til transeuropæiske applikationer

d) fælles værktøjssæt til administration af flersprogede samarbejdswebsteder og -portaler

e) platformakkreditering med henblik på behandling af klassificeret information

f) etablering og gennemførelse af en autentificeringspolitik for net og projekter af fælles interesse

g) sikkerhedsundersøgelser og risikoanalyser til støtte for net eller andre infrastrukturtjenester

h) mekanismer til at skabe tillid mellem certificeringsmyndigheder og således tillade anvendelsen af elektroniske certifikater på tværs af de europæiske grænser

i) infrastrukturtjenester vedrørende offentlige krypteringsnøgler

j) en fælles ramme for deling og udveksling af information og viden mellem europæiske offentlige myndigheder og med virksomheder og borgere, inklusive arkitekturretningslinjer

k) applikationsudvikling baseret på en specifikation af XML-vokabularer, XML-skemaer og tilknyttede XML-produkter til støtte for dataudvekslingen i net

l) funktionelle og ikke-funktionelle modelkrav for administration af elektroniske registre hos offentlige myndigheder

m) en metadata-ramme for offentlig sektor-information i paneuropæiske applikationer

n) sammenligning mellem åbne udvekslingsstandarder med henblik på etablering af en politik for åbne formater.

B. STRATEGISKE AKTIVITETER OG STØTTEAKTIVITETER

1. Strategiske aktiviteter til støtte for evaluering og fremme af paneuropæiske e-forvaltningstjenester, f.eks.:

a) analyse af strategier vedrørende paneuropæisk e-forvaltning og informationsteknologi

b) afholdelse af oplysningsarrangementer med inddragelse af de berørte parter

c) foranstaltninger til fremme af etableringen af paneuropæiske e-forvaltningstjenester, hvor der lægges særlig vægt på tjenester til borgere og virksomheder.

2. Støtteaktiviteter, der iværksættes med henblik på programforvaltning til overvågning og forbedring af programmets effektivitet, f.eks.:

a) kvalitetssikring og -kontrol til forbedring af specifikationen af projektets mål og af dets gennemførelse og resultater

b) programevaluering og costbenefitanalyse af projekter af fælles interesse og horisontale foranstaltninger.

3. Støtteaktiviteter, der iværksættes med henblik på udbredelsen af god praksis i anvendelsen af informationsteknologi til offentlige myndigheder, f.eks.:

a) rapporter, websteder, konferencer og generelt initiativer, der henvender sig til offentligheden

b) overvågning, analyse og webstedsformidling af initiativer og god praksis vedrørende e-forvaltningsaktioner på medlemsstats- og fællesskabsniveau samt på internationalt niveau

c) fremme af udbredelsen af god praksis vedrørende offentlige myndigheders anvendelse af f.eks. software med åben kildekode.

FINANSIERINGSOVERSIGT TIL FORSLAGET

Politikområde: Transeuropæiske telematiknet

Aktivitet: (Da programmet er et horisontalt program, der går på tværs af flere generaldirektorater, forekommer angivelsen af en specifik aktivitet ikke relevant).

Titel: Fællesskabsprogram om interoperabel levering af paneuropæiske e-forvaltningstjenester til offentlige myndigheder, virksomheder og borgere (Idabc) til opfølgning på programmet om dataudveksling mellem administrationer (Ida-II)

1. BUDGETPOST (nummer og betegnelse)

Kapitel B5-72, artikel B5-721, budgetpost B5-7210 (nummer 02 02 04 og 02 01 04 05)

2. SAMLEDE TAL

2.1 Samlet rammebevilling (del B): 148,7 mio. EUR som forpligtelsesbevilling

2.2 Gennemførelsesperiode:

2005-2009 (det nuværende Ida II-program slutter den 31. december 2004)

2.3 Samlet flerårigt skøn over udgifterne:

a) Forfaldsplan for forpligtelses- og betalingsbevillinger (finansieringstilskud) (jf. punkt 6.1.1)

Mio. EUR (3 decimaler)

>TABELPOSITION>

b) Teknisk og administrativ bistand og støtteudgifter (jf. punkt 6.1.2)

>TABELPOSITION>

>TABELPOSITION>

c) Personale- og andre driftsudgifters samlede budgetvirkninger (jf. punkt 7.2 og 7.3) i euro

>TABELPOSITION>

>TABELPOSITION>

2.4 Forenelighed med den finansielle programmering og de finansielle overslag

[x] Forslaget er foreneligt med den gældende finansielle programmering

Forslaget kræver omprogrammering af de relevante poster i de finansielle overslag

Omprogrammeringen kan betyde, at bestemmelserne i den interinstitutionelle aftale må tages i brug.

2.5 Virkninger for budgettets indtægtsside

[x] Ingen (vedrører tekniske aspekter ved en foranstaltnings gennemførelse)

3. BUDGETSPECIFIKATIONER

>TABELPOSITION>

4. RETSGRUNDLAG

EF-traktatens artikel 156.

5. BESKRIVELSE OG BEGRUNDELSE

5.1 Behov for EU-foranstaltninger

5.1.1 Mål

De udfordringer, som Europa står over for i dag, herunder udvidelsen, skabelsen af en bæredygtig økonomisk vækst, udviklingen på det sociale område, sikkerhedspolitikken og nedbrydningen af kløften mellem Den Europæiske Union og dens borgere, kræver fælles politiske løsninger på europæisk niveau. Disse udfordringer vil også kræve, at de nationale beslutningstagere gør en fælles indsats, når det gælder gennemførelsen af fælles politikker. Gennemførelsen af en lang række retsakter er således medlemsstaternes og Europa-Kommissionens fælles ansvar, hvilket kræver, at der udvikles nye samarbejdsmetoder, der er baseret på informationsteknologi og telematiknet. Handlingsplanen for eEurope 2005, som Det Europæiske Råd bakkede op omkring på sit måde i Sevilla i juni 2002, understreger desuden betydningen af e-forvaltning og især etableringen af paneuropæiske e-forvaltningstjenester til virksomheder og borgere til støtte for de grænseoverskridende aktiviteter.

På denne baggrund er målene med det nye program:

- at fremme gennemførelsen af fælles politikker ved hjælp af transeuropæiske telematiknet som et instrument til at bringe de offentlige myndigheder i kontakt med hinanden og støtte deres samarbejdsbestræbelser med henblik på at skabe et moderne, udvidet og mere sikkert Europa

- at bygge videre på disse net med henblik på at udvikle interoperabel information og interaktive e-forvaltningstjenester på paneuropæisk niveau mellem offentlige myndigheder og udvide fordelene ved et samarbejde mellem offentlige myndigheder i hele Europa til både borgere og virksomheder

- at sikre kontinuiteten, da mange projekter af fælles interesse og horisontale foranstaltninger under Ida II, der for nylig er blevet iværksat, skal gå fra deres forberedelses- og undersøgelsesfase til fuld gennemførelse af paneuropæiske e-forvaltningstjenester og de underliggende telematiknet.

5.1.2 Horisontale foranstaltninger

De horisontale foranstaltninger består af infrastrukturtjenester samt strategiske tjenester og støttetjenester.

Hovedformålet med infrastrukturtjenesterne er at fremme interoperabiliteten mellem systemer, informationer og processer på paneuropæisk niveau, da dette er et grundlæggende krav ud fra et både teknisk og økonomisk perspektiv. Interoperabiliteten mellem informationssystemer, delingen og genanvendelsen af information samt sammenkoblingen af administrative procedurer er alle vigtige forudsætninger for leveringen af e-forvaltningstjenester, der er af høj kvalitet, fuldt integrerede, brugerrettede og interaktive.

Interoperabiliteten mellem systemer, indhold og procedurer på tværs af forskellige forvaltningsniveauer lige fra lokalt til europæisk plan er ligeledes en afgørende faktor, hvis man vil opnå virkelig paneuropæiske tjenester og reducere risikoen for fragmentering i e-forvaltningens udvikling.

Hovedformålet med de strategiske aktiviteter og støtteaktiviteterne er at bidrage til evaluering og fremme af de paneuropæiske e-forvaltningstjenester.

5.1.3 Midtvejsevalueringen af Ida II

a) Der er foretaget to evalueringer af Ida II-programmet: Den første i starten og den anden midtvejs. Begge evalueringer tog i stor udstrækning udgangspunkt i eksterne konsulenters konklusioner og anbefalinger, og de tog højde for resultaterne af de omfattende høringer af Europa-Kommissionens tjenestegrene og af medlemsstaternes offentlige myndigheder. Rapporterne om disse evalueringer blev fremsendt til Europa-Parlamentet og Rådet, og de blev ligeledes gjort tilgængelige på webstedet for Ida (europa.eu.int/ispo/ida).

b) De væsentligste konklusioner af midtvejsevalueringen af Ida II var følgende:

- rækken af politikområder er blevet betydeligt udvidet, og målgruppen blandt de offentlige myndigheder er ligeledes blevet større

- hvad angår borgere og virksomheder skal programmet fortsat sikre og kontrollere, at borgere og virksomheder drager fordel af Ida-nettene, samt tilskynde til, at borgere og virksomheder optræder som brugere så ofte som muligt, bl.a. gennem levering af paneuropæiske e-forvaltningstjenester

- der er et godt samarbejde mellem medlemsstaterne og Europa-Kommissionen, og en af de store forcer ved Ida-programmet er, at det bidrager til indbyrdes inspiration mellem disse parter

- man bør overveje, hvordan Ida i fremtiden kan opretholde en passende dialog med administrationer, virksomheder og borgere

- der skal fortsat gøres alle mulige bestræbelser for at nedbringe omfanget og kompleksiteten af programmets procedurer.

5.2 Indsatsområder og nærmere bestemmelser for støtten

Det nye program kommer til at bestå af to dele, nemlig projekter af fælles interesse til støtte for sektorielle politikker og horisontale foranstaltninger til støtte for interoperabilitet mellem net og tjenester. De er alle samarbejdsaktiviteter, der skal udføres på europæisk niveau.

- I begge tilfælde er målgruppen medlemsstaternes offentlige myndigheder, Europa-Kommissionens tjenestegrene og de europæiske agenturer, der beskæftiger sig med iværksættelsen af fællesskabspolitikker og administrationen af det indre marked, samt fællesskabsinstitutionerne (i forbindelse med den interinstitutionelle beslutningsprocedure). Virksomheder og borgere (særlig de, der er beskæftiget med grænseoverskridende aktiviteter) er ligeledes en del af målgruppen (enten direkte eller indirekte) i det omfang, at de vil kunne drage fordel af de paneuropæiske e-forvaltningstjenester, der skal etableres.

- Det specifikke mål er at etablere paneuropæiske e-forvaltningstjenester (og deres underliggende net) til støtte for både eksisterende og nye politikområder og at fremme denne etablering ved at sikre interoperabilitet.

- De konkrete horisontale foranstaltninger, der skal iværksættes for at gennemføre programmet, omfatter: arbejdsgrupper bestående af repræsentanter for medlemsstaterne og Europa-Kommissionen med henblik på udveksling af erfaringer og udbredelsen af god praksis, forberedelse og gennemførelse af undersøgelser, udvikling af softwareapplikationer og -tjenester.

- Det umiddelbare udbytte af hver aktion kan bestå i leveringen af retningslinjer, softwareapplikationer, net og tjenester.

- Ud over det interinstitutionelle samarbejde vil programmet ligesom for Ida II fungere til støtte for gennemførelsen af retsakter. De sektorielle myndigheders behov vil blive analyseret i forbindelse med forberedelses- og feasibilityundersøgelserne og udviklingen/gennemførelsen vil blive ledsaget af undersøgelser af brugernes tilfredshed.

Bevillingerne vil generelt blive anvendt til at købe it-tjenester på markedet. Generelt indledes udviklingen af net/tjenester med en forberedelses- og feasibilityfase, der omfatter analyser af udgifter og udbytte samt konkrete planer for den langsigtede finansielle og operationelle bæredygtighed af de net/tjenester, der skal udvikles.

I forhold til Ida II-programmet er det årlige budget for opfølgningsprogrammet forhøjet med 20 % for at dække omkostningerne til integration af de nye medlemsstater. For at støtte eEurope-initiativerne har Idabc-programmet ligeledes fået et bredere anvendelsesområde, således at det omfatter net og tjenester, der fører fordelene ved et samarbejde mellem administrationer videre til både virksomheder og borgerne. Der vil ligeledes blive afsat flere midler for at sikre en praktisk, effektiv og sikker dataudveksling.

5.3 Gennemførelsesmetoder

Projekter af fælles interesse er underlagt Kommissionens sektorielle tjenestegrene i samarbejde med de relevante offentlige myndigheder i medlemsstaterne, der repræsenteres i forskellige sektorudvalg. De horisontale foranstaltninger vil foregå under Kommissionens ansvar i samarbejde med programmets forvaltningsudvalg. For at sikre den langsigtede bæredygtighed af de relevante horisontale foranstaltninger er det fastsat i programmet, at Kommissionen i samarbejde med programmets forvaltningsudvalg senest to år efter ikrafttrædelsen af den nye afgørelse skal definere en mekanisme, der vil sikre den finansielle bæredygtighed af horisontale foranstaltninger, som vedrører infrastrukturtjenester, f.eks. gennem samarbejde mellem den offentlige og den private sektor eller ved at overdrage tjenesterne til et agentur.

6. FINANSIELLE VIRKNINGER

6.1 Samlede finansielle virkninger for budgettets del B (hele programperioden)

6.1.1 Finansieringsstøtte

Forpligtelsesbevillinger i mio. EUR (3 decimaler)

>TABELPOSITION>

6.2 Beregning af omkostningerne pr. foranstaltning i budgettets del B (hele programperioden)

Forpligtelsesbevillinger i mio. EUR (3 decimaler)

>TABELPOSITION>

7. VIRKNINGER FOR PERSONALERESSOURCER OG ADMINISTRATIONSUDGIFTER

Behovet for personale- og administrative ressourcer dækkes inden for bevillingen til det Generaldirektorat, der forvalter foranstaltningen, inden for rammerne af den årlige bevillingsprocedure.

7.1 Personalemæssige virkninger

>TABELPOSITION>

7.2 Samlede finansielle virkninger af personaleforbruget

>TABELPOSITION>

Beløbene modsvarer de samlede udgifter i en tolvmåneders periode.

7.3 Andre administrative udgifter som følge af foranstaltningen

>TABELPOSITION>

Beløbene modsvarer de samlede udgifter i en tolvmåneders periode.

1 Det specificeres, hvilken udvalgstype der er tale om, og hvilken gruppe det tilhører.

>TABELPOSITION>

8. RESULTATOPFØLGNING OG EVALUERING

8.1 Resultatopfølgningssystem

En resultattavle, der allerede er blevet oprettet i forbindelse med Ida II, vil blive anvendt til at rapportere om programmets udvikling på grundlag af indikatorer, der er aftalt med medlemsstaterne.

8.2 Hvordan og hvor ofte skal der evalueres?

Mens den sidste evaluering af Ida II-programmet vil finde sted i 2004, er der planlagt to evalueringer i forslaget til afgørelse om det nye program med henblik på at fastslå udviklingen og den aktuelle status for projekterne af fælles interesse og de horisontale foranstaltninger, der er specificeret i bilag I og II til afgørelsen. Der foretages i evalueringerne også en undersøgelse af de gavnlige virkninger for Fællesskabet af de paneuropæiske e-forvaltningstjenester og infrastrukturtjenesterne med hensyn til udbygningen af de fælles politikker og det institutionelle samarbejde for så vidt angår offentlige myndigheder, virksomheder og borgere set i forhold til de udgifter, Fællesskabet har haft, og der udpeges emner for mulige forbedringer, ligesom det kontrolleres, at der er synergi med andre fællesskabsaktiviteter til fremme af paneuropæiske e-forvaltningstjenester og infrastrukturtjenester. Kommissionen sender Europa-Parlamentet og Rådet sine evalueringer sammen med passende ændringsforslag til afgørelsen inklusive bilag. Evalueringerne må ikke fremsendes senere end budgetforslaget for henholdsvis 2008 og 2010.

9. FORHOLDSREGLER MOD SVIG

Det sikres, at regler og procedurer for Fællesskabets indkøb af tjenester i overensstemmelse med finansforordningen vedrørende De Europæiske Fællesskabers almindelige budget, de detaljerede bestemmelser om gennemførelse af finansforordningen og Kommissionens interne bestemmelser overholdes nøje. Alle kontrakter, der indgås mellem Europa-Kommissionen og betalingsmodtagere, skal indeholde passende kontrolbestemmelser. Kun Kommissionens standardkontrakter må anvendes, og indkøbsprocedurerne vil være underlagt omfattende kontrol med henblik på at sikre regelmæssighed, sund finansiel forvaltning og åbenhed. Alle kontrakter indeholder på systematisk vis en række kontrolbestemmelser, f.eks. om udarbejdelse af regelmæssige rapporter og førtidig levering af delleverancer på datoer, der er fastsat i kontraterne.